Diari Oficial de la Generalitat Valenciana


Sumari del DOGV 9610, del 05-06-2023 (2023/5769)

RESOLUCIÓ de 18 maig de 2023, de la consellera de Participació, Transparència, Cooperació i Qualitat Democràtica per la qual es delega, en la persona que ocupe el lloc de direcció de programa vinculat als fons MRR, l'exercici de les funcions de la persona responsable de l'operació a l'efecte de l'anàlisi sistemàtica del risc de conflicte d'interés.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9610

Data del DOGV
:   05-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5769


Data del document
:   18-05-2023

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica

RESOLUCIÓ de 18 maig de 2023, de la consellera de Participació, Transparència, Cooperació i Qualitat Democràtica per la qual es delega, en la persona que ocupe el lloc de direcció de programa vinculat als fons MRR, l'exercici de les funcions de la persona responsable de l'operació a l'efecte de l'anàlisi sistemàtica del risc de conflicte d'interés. [2023/5769]  
  
Mitjançant Ordre HFP/55/2023, de 24 de gener, es regula el procediment d'anàlisi sistemàtica del risc de conflicte d'interés en els procediments que executen el Pla de recuperació, transformació i resiliència. Aquesta ordre, en el seu article 4.2, paràgraf segon, assigna les funcions de «responsable de l'operació» a l'òrgan de contractació o a l'òrgan competent per a la concessió de subvencions.  
Aquesta condició de «responsable de l'operació» l'ostenta la consellera de Participació, Transparència, Cooperació i Qualitat Democràtica en la seua condició d'òrgan de contractació de conformitat amb el que es disposa en l'article 28 apartat l de la Llei 5/1983, de 30 de desembre, de Govern Valencià. L'Ordre HFP/55/2023 estableix quines funcions corresponen a la persona responsable de l'operació, les quals inclouen maneig detallat d'aplicatius informàtics (Coffee i Minerva), càrrega de documentació i altres funcions connexes de mera gestió.  
  
De conformitat amb l'article 9.1 de la Llei 40/2015, d'1 d'octubre, de règim jurídic del sector públic, els òrgans de les diferents administracions públiques podran delegar l'exercici de les competències que tinguen atribuïdes en altres òrgans de la mateixa administració, encara que no siguen jeràrquicament dependents. Les funcions descrites no es troben incloses dins de les facultats delegades en matèria de contractació a la persona titular de la sotssecretaria mitjançant Resolució de 17 de febrer de 2021 (DOGV 9024, 19.02.2021).  
En el present cas, concorren raons d'eficàcia, eficiència i agilitació administrativa que aconsellen que les funcions de maneig dels aplicatius Coffee i Minerva, i altres funcions de gestió connexes, no siguen exercides per la persona titular de la Conselleria, sinó per personal més pròxim a la gestió ordinària, per la qual cosa pertoca articular una delegació en favor d'aquest últim. En virtut d'això i vista l'informe de la Sotssecretaria de data 9 de maig de 2023, resolc:  
  
Primer  
Delegar, en el personal directiu al qual es refereix el resolc segon, les següents funcions de la «persona responsable d'operació», a l'efecte de l'anàlisi sistemàtica de risc d'interés regulat en l'Ordre HFP/55/2023, de 24 de gener:  
- Assegurar que es genera el codi de referència d'operació (CRO) en l'aplicació Coffee (article 4.3).  
- Accedir a l'aplicació Minerva i introduir el codi CRO i la informació (NIF) relativa a les persones intervinents en els procediments i de les persones decisores de l'operació (article 4.4).  
- Carregar en Minerva les declaracions d'absència de conflicte d'interés emeses (article 4.4).  
- Posar les banderes roges en coneixement de la persona decisora afectada i del seu superior jeràrquic a fi que, si escau, s'abstinga [article 5, lletres b) i c)].  
- Remetre el resultat de l'anàlisi en Minerva als òrgans gestors dels projectes o subprojectes [article 5, lletra c)].  
- Assegurar que el resultat de l'anàlisi es registre en Coffee [article 5, lletra c)].  
- Sol·licitar en Minerva informació addicional dels riscos detectats en cas de no abstenció, i traslladar-la a l'òrgan superior jeràrquic de la persona que decideix afectada (article 6.2).  
- Acudir al comité antifrau perquè emeta informe sobre si escau abstenció en el cas concret (article 6.3).  
- Assegurar la càrrega en Coffee de la documentació relativa a l'al·legació motivada d'absència de conflicte d'interés (article 6.4)  
  
Segon  
Aquestes funcions es deleguen en la persona que ocupe el lloc de direcció de programa vinculat als fons MRR.  
  
Tercer  
La present delegació tindrà efectes des de la signatura i serà revocable en qualsevol moment.  
  
Quart  
Publicar la present resolució en el Diari Oficial de la Generalitat Valenciana.  
  
València, 18 de maig de 2023.- La consellera de Participació, Transparència, Cooperació i Qualitat Democràtica: Rosa Pérez Garijo.